03.05.2019 21:00 Sursa foto:TVR Moldova Vizualizari:

Alexandru Epureanu a fost desemnat cel mai bun fundaş din Campionatul Turciei

Căpitanul naţionalei Republicii Moldova de fotbal, Alexandru Epureanu, a fost desemnat cel mai bun fundaş din Liga Superioară a Turciei. Jucătorul în vârstă de 32 de ani a primit premiul din partea Federaţiei de profil.

După ce a fost desemnat cel mai bun fotbalist al anului 2018 în Republica Moldova, Alexandru Epureanu îşi trece în palmares un nou trofeu individual: de cel mai bun fundaş din Campionatul Turciei. Mai mult de atât, jucătorul lui Başakşehir a fost inclus şi în echipa anului în Liga Superioară a Turciei. În actualul sezon Alexandru Epureanu a evoluat în 22 de meciuri pentru echipa sa de club în care a reuşit să marcheze 3 goluri. Sportivul moldovean nu a mai jucat însă din luna martie din cauza unei infecţii la genunchi. Echipa lui Epureanu a strâns mai multe premii. Mert Gunok a fost desemnat cel mai bun portar, Edin Visca - cel mai bun mijlocaş şi cel mai bun jucător, iar Abdullah Avci a devenit antrenorul sezonului.



